Pavel Ivanov (tarixchi). Pavel Petrovich Ivanov (1893-1942) — sharqshunos, tarix fanlari doktori. Biografiyasi. 1893-yil 28-fevralda Tobolsk viloyati (hozirgi Tyumen viloyati) Ishim tumanidagi Pesyano qishlogʻida dehqon oilasida tugʻilgan. 1907-yilda otasi oilasini olib Chimkentga koʻchib oʻtgan. P.P. Ivanov 1910-yilda Chimkentdagi shahar maktabni tugatgan. Faoliyati. 1916-yilda Ivanov harbiy xizmatga chaqirilgan. 1916-1917-yillarda Toshkent harbiy bilim yurtida oʻqigan, shundan soʻng 1917-yilda frontga joʻnatilgan. Fevral inqilobi kunlarida inqilobiy qoʻmita kotibi boʻlgan. 1919-1924-yillarda Turkiston Sharqshunoslik institutining Eron boʻlimida tahsil olgan. 1929-yilda Leningrad Sharqshunoslik institutiga Oʻrta Osiyo tarixi va iqtisodiy geografiyasi kafedrasi dotsenti lavozimiga taklif qilingan. Shu yili Leningrad davlat universitetida dars berishni boshlagan. P.P.Ivanov ilmiy faoliyatining dastlabki yillarida asosan Oʻrta Osiyo arxeologiyasiga katta qiziqish bildirgan. Keyinchalik esa, Oʻrta Osiyo oʻrta asrlar tarixini oʻrganishni boshlagan. Izlanishlari va tadqiqotlari asosida Buxoro va Xiva tarixiga oid qator ilmiy ishlar, maqolalar nashr ettirgan. 1934-yildan SSSR Fanlar akademiyasi Iqtisodiyot institutining katta ilmiy xodimi lavozimida ishlagan, shuningdek Oʻrta Osiyo va qoʻshni mamlakatlar tarixiga oid yozma manbalarning tarjimalarini nashr etishda davom etgan. 1935-yilda Fanlar akademiyasi Iqtisodiyot instituti Ilmiy kengashining qaroriga asosan „Qoraqalpoqlar tarixi ocherki“ uchun P.P.Ivanovga tarix fanlari nomzodi ilmiy darajasi berilgan. SSSR Fanlar akademiyasi Sharqshunoslik instituti Ilmiy kengashining 1941-yil 24-noyabrdagi qaroriga asosan „XIX asr Xiva xonlari arxivi“ mavzusidagi dissertatsiyasi uchun P.P.Ivanovga tarix fanlari doktori ilmiy darajasi berilgan. P. P. Ivanov asarlari Rossiyada XVI—XIX asrlarda Oʻrta Osiyo tarixiga oid yozma yodgorliklarni har tomonlama oʻrganishga asos boʻlib xizmat qilgan. Pavel Petrovich Ivanov 1942-yil 3-fevralda Leningrad qamalida vafot etgan.